
Text rozhodnutia
Súd: Krajský súd Bratislava Spisová značka: 1CoZm/43/2017 Identifikačné číslo súdneho spisu: 1514211563 Dátum vydania rozhodnutia: 24. 07. 2017 Meno a priezvisko sudcu, VSÚ: JUDr. Andrea Haitová ECLI: ECLI:SK:KSBA:2017:1514211563.2 Uznesenie Krajský súd v Bratislave v senáte zloženom z predsedníčky senátu JUDr. Andrey Haitovej a členiek senátu Mgr. Soni Pekarčíkovej a JUDr. Andrey Sedlačkovej v právnej veci žalobcu: CD Consulting s.r.o., Příkop 843/4, Zábrdovice, Brno, Česká republika, IČO: 26 429 705 proti žalovanej: Margita Dávidová, bytom Školské námestie č. 394/21, Rohožník, o zaplatenie 1.205,01 eur s príslušenstvom a o späťvzatí žaloby takto r o z h o d o l : Krajský súd v Bratislave späťvzatie žaloby p r i p ú š ť a, uznesenie Okresného súdu Malacky č.k. 6C/374/2014-37 zo dňa 19.12.2016 zrušuje a konanie z a s t a v u j e. Žalovanej súd priznáva nárok na náhradu trov prvoinštančného a odvolacieho konania voči žalobcovi vo výške 100%. o d ô v o d n e n i e : 1. Súd prvej inštancie uznesením č.k. 6C/374/2014-37 zo dňa 16.12.2016 konanie zastavil a žalovanej nepriznal náhradu trov prvoinštančného konania. 2. Podaním doručeným súdu prvej inštancie dňa 4.1.2017 žalobca prostredníctvom svojho právneho zástupcu vzal žalobu v celom rozsahu späť a navrhol konanie zastaviť. 3. Žalovaná bola súdom prvej inštancie vyzvaná, aby v zmysle § 370 ods. 1, 2 CSP v lehote 10 dní súdu oznámila, či súhlasí s predmetným späťvzatím žaloby. Výzva bola žalovanou osobne prevzatá dňa 22.2.2017, ktorá sa do dnešného dňa nevyjadrila. 4. Podľa § 370 ods. 1, 2 CSP, ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 5. Odvolací súd konštatuje, že k späťvzatiu žaloby v predmetnej veci došlo po vydaní rozsudku súdu prvej inštancie, ale skôr, ako jeho rozhodnutie nadobudlo právoplatnosť. Na základe uvedeného odvolací súd za splnenia podmienok uvedených v ust. § 370 ods. 1,2 CSP v dôsledku späťvzatia žaloby žalobcom v celom rozsahu a za stavu, že žalovaná, ktorá na výzvu súdu prvej inštancie ohľadne nesúhlasu so späťvzatím žaloby nereagovala, pripustil toto späťvzatie, rozhodnutie súdu prvej inštancie zrušil a konanie v zastavil. 6. O trovách konania odvolací súd rozhodol podľa § 396 ods. 1 CSP v spojení s § 256 ods. 1 CSP tak, že žalovanej priznal náhradu trov prvoinštančného a odvolacieho konania vo výške 100% voči žalobcovi, keďže žalobca procesne zavinil zastavenie konania. Ak žalobca zoberie žalobu späť bez udania dôvodu, resp. bez toho, aby išlo o reakciu na správanie žalovaného pri dôvodne podanej žalobe, z procesného hľadiska platí, že žalobca procesne zavinil zastavenie konania. Keďže žalobca vzal žalobu späť bez uvedenia dôvodu, procesne zavinil zastavenie konania a je povinný nahradiť žalovanej trovy konania, ktoré jej vznikli. 7. Podľa ust. § 11 ods. 3, 4 zák.č. 71/1992 Zb. o súdnych poplatkoch v znení neskorších (ďalej už len „zákon č. 71/1992 Zb.“) predpisov poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. Okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 eura. Ak sa návrh vzal späť pred zaplatením poplatku, poplatok sa nevyrubuje. 8. Podľa § 12 ods. 1 cit zákona, vo veciach poplatkov rozhoduje orgán, ktorý je oprávnený vykonať poplatkový úkon. Vo veciach poplatkov za konanie na odvolacom súde rozhoduje súd, proti rozhodnutiu ktorého odvolanie smeruje, ak o poplatku nerozhodol odvolací súd. 9. O vrátení súdneho poplatku rozhodne súd prvej inštancie v zmysle § 12 ods. 1 zákona č. 71/1992 Zb. 10. Toto uznesenie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Poučenie: Proti tomuto rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1514211563.2 (dáta aktuálne k 1. 11. 2026). Záväzné je znenie zverejnené súdom.




